MOSKVA. Ruská polícia v utorok zasahovala proti opozičnej demonštrácii v Moskve, pričom zadržala okolo 20 jej účastníkov.
Informovala o tom tlačová agentúra AP, ktorá vo svojej správe neuvádza, kto bol organizátorom najnovšieho protestu, ani iné podrobnosti.
Odporcovia vlády na čele s premiérom Vladimirom Putinom podľa nej držali v rukách transparent s nápisom Zastavme diktatúru a skandovali slogan Rusko bez Putina.
Demonštrácia sa konala pred sídlom ruskej ústrednej volebnej komisie, ktorej predseda je známy svojou oddanosťou premiérovi.
Putin sa bude o necelý mesiac opäť uchádzať o kreslo prezidenta, do ktorého sa tak zrejme vráti už po tretí raz.
Jeho kandidatúra však vyvoláva čoraz hlasnejší odpor po tom, ako decembrové parlamentné voľby poznačili podozrenia z rozsiahlych podvodov.
Na protest proti údajným manipuláciám vyšli do ulíc Moskvy desaťtisíce ľudí, pričom išlo o najväčšie demonštrácie v Rusku od roku 1993, keď vtedajší prezident Boris Jeľcin poslal do parlamentu armádu.